Diari Oficial de la Generalitat Valenciana


Sumari del DOGV 8098, del 03-08-2017 (2017/6886)

ORDRE 19/2017, de 20 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Orde de 16 de gener de 2008, de la Conselleria d'Agricultura, Pesca i Alimentació, per la qual s'estableixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2017/07/20/19/dof/vci/html**

### Dades del document

Número de DOGV
:   8098

Data del DOGV
:   03-08-2017

Secció del DOGV
:   I. DISPOSICIONS GENERALS

Número del document
:   2017/6886


Data del document
:   20-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * suport econòmic
    * legislació
    * agricultora
    * mà d'obra agrícola
    * jove agricultor
    * explotació agrària en comú
    * jubilació anticipada
    * agricultor
    * cooperativa agrícola

ORDRE 19/2017, de 20 de juliol, de la Conselleria d'Agricultura, Medi Ambient, Canvi Climàtic i Desenvolupament Rural, per la qual es modifica l'Orde de 16 de gener de 2008, de la Conselleria d'Agricultura, Pesca i Alimentació, per la qual s'estableixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana. [2017/6886]  
PREÀMBUL  
  
El Reglament (CE) 1698/2005 del Consell, de 20 de setembre de 2005, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER) va establir en l'article 20, una ajuda a la jubilació anticipada dels agricultors i treballadors agrícoles, de la qual es podrien beneficiar els agricultors i treballadors que, complint els requisits establits, decidiren cessar en la seua activitat agrícola a fi de cedir la seua explotació a altres agricultors.  
El Programa de Desenvolupament Rural de la Comunitat Valenciana 2007-2013 arreplegava l'esmentada mesura denominada «Jubilació anticipada d'agricultors i treballadors agrícoles» i mitjançant una Ordre de 16 de gener de 2008, de la Conselleria d'Agricultura, Pesca i Alimentació, es van establir les bases reguladores, en què es fa referència que els cedents percebran, fins a aconseguir la jubilació definitiva i, com a màxim, fins al dia en què complisquen els 65 anys d'edat, en què passen a percebre la corresponent pensió per jubilació de la Seguretat Social, una indemnització anual i una prima anual per hectàrea tipus que es transmeta en el cas d'agricultors o una indemnització anual en el cas de treballadors agrícoles.  
No obstant això, com a conseqüència de l'aplicació de l'article 4 de la Llei 27/2011, d'1 d'agost, sobre actualització, adequació i modernització del sistema de la Seguretat Social, s'ha produït un retard progressiu de l'edat d'inici de percepció de la pensió de jubilació, des de l'any 2013. Per tant, hi ha un període creixent des que els beneficiaris de l'ajuda al cessament anticipat deixen de percebre l'ajuda aprovada, en el moment en què compleixen els 65 anys, fins que comencen a percebre la pensió de jubilació de la Seguretat Social.  
  
A l'efecte de resoldre aquesta disfuncionalitat que afecta greument els beneficiaris de l'ajuda i per a mantindre una continuïtat en la percepció d'ingressos, sense interrupcions, fins a la data de la seua jubilació definitiva, la Comissió Europea va aprovar el 8 de setembre de 2015 la setena modificació del Programa de Desenvolupament Rural de la Comunitat Valenciana 2007-2013, en què elimina la referència al dia en què els beneficiaris de l'ajuda complisquen els 65 anys d'edat com a límit per a percebre l'ajuda, i manté exclusivament la indicació que poden percebre l'ajuda fins a arribar a l'edat de jubilació definitiva. En conseqüència, resulta necessària la modificació de l'Ordre de 16 de gener de 2008, de la Conselleria d'Agricultura, Pesca i Alimentació, per la qual s'estableixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, quant a la referència a l'edat límit per a percebre l'ajuda i l'eliminació del complement anual de jubilació, per a adaptar-la a les necessitats contingudes en el Programa de Desenvolupament Rural de la Comunitat Valenciana 2007-2013 i que continuen en concepte de compromisos adquirits en el programa corresponent al període de programació 2014-2020.  
En l'elaboració d'aquesta ordre s'ha demanat l'informe preceptiu de l'Advocacia i la resta d'informes previstos en la norma. Així mateix, s'ha dut a terme el tràmit d'audiència a la Presidència i les conselleries, així com el tràmit de consulta amb les entitats i organitzacions representatives dels interessos del sector.  
Prenent com a base el que s'ha exposat i d'acord amb el que preveu l'article 37 de la Llei 5/1983, de 30 de desembre, del Consell, els articles 32 i següents del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, l'article 3 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, i l'article 28.e de la Llei 5/1983, de 30 de desembre, del Consell, que assigna al conseller competent la funció d'exercir la potestat reglamentària en les matèries pròpies de la seua conselleria, a proposta de la Direcció General d'Agricultura, Ramaderia i Pesca, de conformitat amb el Consell Jurídic Consultiu de la Comunitat Valenciana:  
  
ORDENE  
  
Article únic  
Es modifica l'Ordre de 16 de gener de 2008, de la Conselleria d'Agricultura, Pesca i Alimentació, per la qual s'estableixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana, en el sentit en què es concreta en l'annex de la present disposició.  
  
  
DISPOSICIÓ TRANSITÒRIA  
  
Única  
Sol·licitud d'ajuda a la jubilació anticipada dels agricultors i treballadors agrícoles de la Comunitat Valenciana majors de 65 anys, l'edat de jubilació efectiva dels quals no haja sigut els 65 anys.  
Els titulars de l'ajuda destinada a fomentar la jubilació anticipada dels agricultors i treballadors de la Comunitat Valenciana, que en el moment d'entrar en vigor la present ordre, hagen complit els seixanta-cinc anys però l'edat de jubilació efectiva dels quals no haja sigut els 65 anys, i desitgen obtindre el pagament de les quantitats que haurien d'haver percebut en concepte de la dita ajuda des que van complir els 65 anys fins a l'edat efectiva de jubilació hauran de presentar la sol·licitud a través del model normalitzat publicat en la Guia PROP de la Generalitat (http://www.gva.es/portal/page/portal/inicio/procedimientos'id\_proc=581), en el termini de dos mesos comptats des de l'endemà de l'entrada en vigor d'aquesta ordre.  
La sol·licitud arreplegada en el punt 1 del present article haurà d'anar acompanyada de:  
a) Informe de vida laboral en vigor.  
b) Model de domiciliació bancària de l'organisme pagador, Agència Valenciana de Foment i Garantia Agrària, només en els casos en què no figuren donats d'alta en el Registre de Tercers de l'Agència, o bé que s'haja produït un canvi de compte bancari.  
D'acord amb el que disposa l'article 28 de la Llei 39/2015, d'1 d'octubre, del procediment administratiu comú de les administracions públiques, la presentació de la sol·licitud comporta l'autorització de l'òrgan gestor del procediment per a obtindre directament les dades d'identitat del sol·licitant o, si és el cas, del seu representant legal, i d'estar al corrent amb el compliment de les seues obligacions tributàries i davant de la Seguretat Social. En el cas que el sol·licitant s'opose que l'òrgan gestor obtinga directament aquesta informació, haurà d'indicar-ho expressament en el formulari i quedarà obligat a aportar els documents acreditatius corresponents.  
Les persones sol·licitants hauran de subscriure la declaració responsable inclosa en el model normalitzat de sol·licitud de no estar sotmeses a cap de les prohibicions establides en l'article 13 de la Llei 38/2003, de 17 de novembre, general de subvencions.  
La instrucció del procediment correspondrà al servei amb competències en matèria d'ajudes estructurals, el qual, amb la petició prèvia, si és el cas, de les dades i informes necessaris, comprovarà la documentació aportada, el compliment dels requisits exigits i la concurrència de les circumstàncies previstes en la present ordre. L'òrgan col·legiat es compondrà del titular del servei d'ajudes estructurals, un cap de secció i un tècnic.  
L'òrgan gestor del procediment formularà proposta de resolució motivada, la qual es traslladarà a l'òrgan competent per a resoldre sobre la concessió o denegació del pagament corresponent a l'ajuda de jubilació anticipada.  
La competència per a resoldre la concessió, els pagaments, el reintegrament i la revocació corresponent a l'ajuda de jubilació anticipada serà del director general competent, per delegació de l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació. El termini màxim per a dictar i notificar la resolució d'ajudes serà de sis mesos des que haja finalitzat el termini de presentació de les sol·licituds. Transcorregut aquest termini sense que s'haja dictat i notificat la resolució, s'entendrà desestimada la sol·licitud.  
  
  
DISPOSICIÓ DEROGATÒRIA  
  
Única. Derogació general  
Queden derogades totes les disposicions que del mateix rang o d'un rang inferior s'oposen al que disposa la present ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de juliol de 2017  
  
La consellera d'Agricultura, Medi Ambient,   
Canvi Climàtic i Desenvolupament Rural,  
ELENA CEBRIÁN CALVO  
  
  
  
ANNEX  
Nova redacció dels articles 4, 6, 9.2 i 10 de l'Ordre de 16 de gener de 2008, de la Conselleria d'Agricultura, Pesca i Alimentació, per la qual s'estableixen les bases reguladores de les ajudes destinades a fomentar la jubilació anticipada dels agricultors i treballadors agrícoles a la Comunitat Valenciana  
  
Apartat primer  
Modificació de l'article 4 de l'Ordre de 16 de gener de 2008, de la Conselleria d'Agricultura, Pesca i alimentació, que passa a tindre la redacció següent:  
«Article 4. Requisits dels cedents  
Per a tindre dret a les ajudes que s'estableixen en aquesta disposició, els cedents hauran de reunir els requisits següents:  
a) Haver complit 55 anys d'edat, sense haver aconseguit l'edat de jubilació definitiva, en la data de sol·licitud. Així mateix, podran sol·licitar l'ajuda aquells que complisquen aquesta edat mínima dins de l'any civil en què se sol·licite l'ajuda.  
b) Haver exercit l'activitat agrària durant els deu anys immediatament anteriors al cessament.  
c) Haver cotitzat a qualsevol règim del sistema de la Seguretat Social un període previ tal que els permeta completar, en complir l'edat de jubilació definitiva, almenys els anys necessaris per a tindre dret a percebre la pensió de la Seguretat Social.  
d) Estar al corrent de les seues obligacions fiscals i amb la Seguretat Social  
e) Transmetre la seua explotació en cas de ser-ne propietaris a un o més cessionaris.  
f) Cessar definitivament en l'activitat agrària amb fins comercials.»  
  
Apartat segon  
Modificació de l'article 6 de l'Ordre de 16 de gener de 2008, de la Conselleria d'Agricultura, Pesca i Alimentació, que passa a tindre la redacció següent  
«Article 6. Requisits dels treballadors  
Els treballadors de les explotacions els titulars de les quals cessen en l'activitat agrària amb fins comercials per a poder ser beneficiaris de les ajudes, hauran de complir els requisits següents:  
a) Haver complit els cinquanta-cinc anys d'edat sense haver aconseguit l'edat de jubilació definitiva en la data de la sol·licitud del cedent. També podran sol·licitar les ajudes aquells que complisquen aquesta edat mínima dins de l'any civil en què se sol·licita l'ajuda.  
b) Haver cotitzat en qualsevol règim del sistema de la Seguretat Social durant un període previ que els permeta completar, en arribar a l'edat de jubilació definitiva, almenys els anys necessaris per a tindre dret a percebre la pensió de la Seguretat Social, i dels quals els dos anteriors al cessament, hagen sigut ininterromputs.  
c) Haver dedicat almenys la meitat del seu temps de treball a l'activitat d'ajuda familiar o de treballador agrari en l'explotació, en els cinc anys anteriors.  
d) Estar al corrent de les seues obligacions fiscals i amb la Seguretat Social  
e) Haver treballat en l'explotació agrària del cedent com a mínim durant el temps equivalent a tres anys de treball a temps complet durant els cinc anys que precedeixen a l'inici del cessament del dit titular.»  
  
Apartat tercer  
Modificació de l'apartat 2 de l'article 9 de l'Ordre de 16 de gener de 2008, de la Conselleria d'Agricultura, Pesca i Alimentació, que passa a tindre la redacció següent:  
«2. L'explotació o la part que siga propietat del cedent ha de transmetre's, a excepció, si és el cas, de les superfícies que es conserven en virtut del tercer paràgraf del punt 1 anterior, en propietat, o cedir-la en arrendament per un termini no inferior a cinc anys, comptats a partir de la resolució de l'expedient, i sempre superior al període de temps transcorregut entre la data de cessament i el moment en què el cedent complisca la seua edat de jubilació definitiva. La transmissió en propietat es formalitzarà en escriptura pública. En cas d'arrendament es formalitzarà també per mitjà d'escriptura pública o contracte privat degudament liquidat.»  
  
Apartat quart  
Modificació de l'article 10 de l'Ordre de 16 de gener de 2008, de la Conselleria d'Agricultura, Pesca i Alimentació, que passa a tindre la redacció següent:  
«Article 10. Règim d'ajudes  
1. Els cedents percebran fins a aconseguir l'edat de jubilació definitiva:  
a) Una indemnització anual, l'import de la qual es fixara anualment. I que variarà segons el cedent siga:  
1r .Cedent amb cònjuge a càrrec.  
Als efectes previstos en aquest article, s'entendrà que hi ha cònjuge a càrrec del beneficiari quan convisca amb aquest i en depenga econòmicament. No hi haurà dependència econòmica quan el cònjuge exercisca activitat remunerada, per compte propi o d'altri, o perceba pensió del sistema de la Seguretat Social, prestació o subsidi de desocupació o qualsevol altra prestació pública anàloga.  
2n. Cedent sense cònjuge a càrrec.  
3r. Cedent el cònjuge del qual cessa com a treballador de l'explotació.  
b) Una prima anual complementària per hectàrea tipus que transmeta o cedisca de l'explotació. Si el cedent transmet en propietat el 100 per cent de la seua propietat en l'explotació, percebrà un 20 per cent més en la prima anual complementària per hectàrea tipus. El període total d'ajudes per jubilació anticipada i complement anual de jubilació no podrà excedir quinze anys.  
2. Quan una explotació siga transferida per diversos cedents, els imports d'indemnització anual i prima complementària, previstos en l'apartat 1, es repartiran entre ells, proporcionalment a la seua coparticipació en l'explotació.  
3. Els treballadors que s'acullen a les ajudes, percebran una indemnització anual l'import de la qual es fixarà anualment. Aquesta indemnització anual la podran percebre fins a aconseguir la jubilació definitiva. Només es concedirà indemnització a un treballador per explotació, tindran preferència els treballadors per compte d'altri sobre els familiars i dins d'ells, si n'hi ha més de u, el més antic, i en el cas d'igualtat el de major edat.  
4. Els cedents que transferisquen la seua explotació a cessionaris que siguen entitats per al cultiu i explotació en comú, les quantitats a percebre podran ser augmentades en un percentatge que es fixara d'acord amb les quanties pressupostàries.  
Les quanties previstes no superaran en cap cas els límits establits en l'annex del Reglament (CE) 1698/2005 del Consell.»


Còpia Permalink ELI